P. Hrušovský, podpredseda NR SR: (2001-12-04):
M. Angelovičová, poslankyňa: ... náš návrh znie ku článku 16 zákona č. 223/ 2001 Z. z. o odpadoch a o zmene a doplnení niektorých zákonov sa mení a dopĺňa takto. Po prvé, v § 41 ods. 1 sa vypúšťajú slová „s výnimkou kategórií zariadení uvedených v prílohe č. 8“. Odôvodnenie: Vypúšťajú sa slová, ktoré sú nadbytočné vzhľadom na platné znenie odseku 5 a viedli k nejasnostiam vo vzťahu k povinnosti platiť príspevky do recyklačného fondu. Po druhé, § 54 znie: „§ 54 príspevok do recyklačného fondu za motorové vozidlá ods. 1 výrobca a dovozca motorových vozidiel kategórie M1 a N1 sú povinní za každé motorové vozidlo kategórie M1 a N1 uvedené na trh po 1. júli 2002 zaplatiť príspevok do recyklačného fondu v sume určenej podľa § 56.“ Odsek 2: „Príspevok platia a za správnosť jeho výpočtu zodpovedajú výrobca a dovozca, ktorí uvádzajú výrobky uvedené v odseku 1 na trh v Slovenskej republike.“ Odsek 3: „Výrobca platí príspevok podľa § 41 ods. 13, dovozca platí príspevok podľa § 41 ods. 14.“ Odsek 4: „Výrobca a dovozca motorových vozidiel podľa odseku 1 sú povinní umožniť orgánom štátneho dozoru v odpadovom hospodárstve § 73 kontrolu správnosti výpočtu príspevku a kontroluje jeho plnenia.“ Odsek 5: „Výrobca a dovozca motorových vozidiel sú povinní po a, viesť a uchovávať evidenciu o objeme svojej výroby, dovozu, vývozu a reexportu, po b), ohlasovať ustanovené údaje z evidencie štvrťročne recyklačného fondu a príslušnému okresnému úradu.“ Odsek 6: „Ten, kto zabezpečuje zber a zhodnotenie starých vozidiel, je povinný po a), viesť a uchovávať evidenciu o týchto odpadoch a o objeme ich zhodnotenia zo zberu odpadov na území Slovenskej republiky. Po b), ohlasovať ustanovené údaje z evidencie štvrťročne recyklačného fondu príslušnému okresnému úradu.“ Odôvodnenie: Pri príprave návrhu zákona o odpadoch sa pôvodne časť o starých vozidlách pripravovala ako samostatný zákon. Jeho začlenením do zákona o odpadoch došlo k odlišnému ustanoveniu spôsobu platenia do recyklačného fondu za motorové vozidlá. Po vytvorení recyklačného fondu sa ukázalo, že je potrebné zjednotiť spôsob platenia za motorové vozidlá s ostatnými komoditami. Navrhované znenie zodpovedá štruktúre ostatných paragrafov zákona, kde sa ustanovuje povinnosť platenia, napríklad § 45. Predložené znenie tohto ustanovenia je výsledkom dohody so zástupcami automobilového priemyslu. Po tretie. V § 78 ods. 1 písm. b) sa slová „odsek 10“ nahrádzajú slovami „odsek 9“. Po štvrté. V § 78 ods. 1 písm. m) sa slová „odsek 8“ nahrádzajú slovami „odsek 7“. Odôvodnenie k bodu 3. M. Andel, podpredseda NR SR: Kolegyne, kolegovia, prosím vás pekne, skutočne dajme priestor, nech sa môže pani kolegyňa vyjadriť. (Ruch sále.) Toto je neuveriteľné, aký je tu šum. Však majme úctu navzájom jeden voči druhému. Pani kolegyňa, nech sa páči, máte slovo. M. Angelovičová, poslankyňa: Odôvodnenie k bodom 3, 4, 6 až 11. Ide o opravu nepresností, ktoré sa do zákona dostali v dôsledku veľkého množstva pozmeňujúcich návrhov uplatnených v druhom čítaní na schôdzi Národnej rady Slovenskej republiky. Uvedeným novelizačným bodom sa nemení zmysel príslušného ustanovenia. Po piate. V § 78 sa vypúšťa odsek 4. Odôvodnenie: Sankcia, ktorá bola doplnená do odseku 4 počas rokovania v Národnej rade, je duplicitná s ustanovením § 78 ods. 3 písm. e). Po šieste. V § 80 ods. 2 písm. b), ods. 3 písm. b) a ods. 5 písm. b) sa slovo „m“ nahrádza slovom „n“. Po siedme. V § 81 ods. 9 sa slová „odsek 8“ nahrádzajú slovami „odsek 7“. Po ôsme. V prílohe číslo 2 sa označenie bodu R9 nahrádza označením R1 a označenia bodov R1 až R8 sa nahrádzajú označením R2 až R9. Po deviate. V prílohe číslo 5 riadok 14 sa slovo „solí“ nahrádza slovom „látok“. Poznámka pod čiarkou k odkazu číslo 2 znie: „Stanovené ako odparok filtrátu po filtrácii roztoku odpadu vzťahované na sušinu.“ Po desiate. V prílohe číslo 7 v bode 3 sa slovo „horčíkové“ nahrádzajú slovom „mangánové“. A posledný bod jedenásty. V prílohe číslo 8 v nadpise sa slová „vyňatých z pôsobnosti zákona“ nahrádzajú slovami „podľa § 41 odsek 5“. Na záver mi dovoľte, vážené panie poslankyne, vážení páni poslanci, predložiť návrh na hlasovanie o bodoch samostatne, ktoré súvisia už s vyňatými bodmi na samostatné hlasovanie, tak ako ich predložili poslanci v rozprave. Chcem zároveň požiadať pána spravodajcu, aby vo svojom záverečnom vystúpení zosumarizoval a zrekapituloval body vyňaté na samostatné hlasovanie. Za podporu doplnku k návrhu vládnemu zákona a takisto aj odporučenia ďakujem. Skončila som. M. Andel, podpredseda NR SR: Ďakujem, pani kolegyňa. Neviem, neviem presne, či toto nie je nad rámec tohto zákona, ale je tu navrhovateľ i spravodajca, lebo viacerí poslanci ma na to upozorňujú. Preto reagujem. S faktickou poznámkou chce vystúpiť pán poslanec Cabaj. Končím možnosť podania ďalších prihlášok do rozpravy. Pán kolega, máte slovo.